דורבן עב-קוצים

דוֹרבָּן עב-קוצים (שם מדעי: Hystrix crassispinis) הוא מין של מכרסם מהסוג דורבן שבמשפחת הדורבניים, האנדמי לאי בורנאו המצוי באינדונזיה, מלזיה וברוניי.

זהו דורבן בינוני באורך 45–65.5 ס"מ, זנב באורך 6.5–19 ס"מ ומשקלו 3.8–5.4 ק"ג. הדורבן בעל שערות חומות-אפורות וקוצים חדים המעטרים את גופו, אך הם קצרים יחסית. הוא דומה מעט לדורבן סומטרי אך גדול יותר, מכיל פחות שערות ובעל עצם אף מודגשת יותר. גם האוזניים גדולות יותר ומראהו מזכיר מעט חולדה יותר מקרוביו.

דורבן עב-קוצים מצוי באזורים רבים לאורך בורנאו, מיערות גשם, דרך שדות ובהרים עד גובה 1,200 מטר, ולעיתים גם באזורים חקלאיים. אוכלוסייתו נרחבת והוא משגשג ולא נשקפת לו סכנה, אף שהתושבים המקומיים צדים אותו. מ-1996 הוא נחשב למין "קרוב לסיכון", אך החל מ-2008 הועלה לדרגת "ללא חשש".

הדורבן מתחפר במאורה מתחת לעצים או סלעים או בנקרות טבעיות ויוצא בעיקר בלילה לשוטט ולאכול. הוא אוכל צמחים בעיקרו אך גם חרקים ונבלות.

קישורים חיצוניים

הערות שוליים 

טקסונים שתוארו בידי אלברט גינטר
דורבניים
ברוניי: יונקים
מלזיה: יונקים
אינדונזיה: יונקים
בורנאו: בעלי חיים אנדמיים
בעלי חיים שתוארו ב-1877
יונקים ביערות הגשם של דרום-מזרח אסיה